
           REPUBLIKA HRVATSKA
KRAPINSKO-ZAGORSKA ŽUPANIJA

ŽUPANIJSKA SKUPŠTINA
KLASA: 612-04/26-01/13


URBROJ: 2140-01-26-






Krapina, ___________
Na temelju članka 5. stavka 1. Zakona o kulturnim vijećima i financiranju javnih potreba u kulturi („Narodne novine“, broj  83/22, dalje u tekstu: Zakon) i članka 17. Statuta Krapinsko-zagorske županije („Službeni glasnik“, broj 13/01., 5/06., 14/09., 11/13., 13/18., 5/20., 10/21. i 15/21.- pročišćeni tekst), Županijska skupština Krapinsko-zagorske županije na ____sjednici održanoj dana____________ 2026. godine, donijela je
P R O G R A M

javnih potreba u kulturi

Krapinsko – zagorske županije za 2027. godinu

Članak 1.

Ovim Programom javnih potreba u kulturi Krapinsko-zagorske županije za 2027. godinu (u daljnjem tekstu: „Program“) utvrđuju se javne potrebe u kulturi, a koje obuhvaćaju djelatnosti, programe i projekte, aktivnosti i manifestacije u kulturi od interesa za Krapinsko-zagorsku županiju.
Članak 2.

Program se odnosi na ustanove u kulturi, umjetničke organizacije, umjetnike, udruge, druge fizičke i pravne osobe te jedinice lokalne samouprave koje ga provode u okviru prioritetnih djelatnosti i područjima od interesa za Krapinsko-zagorsku županiju, uzimajući u obzir ravnomjerni kulturni razvitak, te se sastoji od prijedloga projekata i programa prihvatljivih za financiranje: 
I. DJELATNOST ZAŠTITE, OČUVANJA I ODRŽIVOG UPRAVLJANJA ZAŠTIĆENOM KULTURNOM BAŠTINOM

Djelatnost zaštite, očuvanja i održivog upravljanja zaštićenom kulturnom baštinom posebno je područje posvećeno materijalnoj i nematerijalnoj kulturnoj baštini na području Krapinsko-zagorske županije za koju je utvrđen status kulturnog dobra u skladu s odredbama važećeg Zakona o zaštiti i očuvanju kulturnih dobara, te prema Registru kulturnih dobara Republike Hrvatske. 

Potiče se obnova, uređenje i valorizacija zaštićene nepokretne i pokretne kulturne baštine, uključujući potpore za održivo upravljanje i revitalizaciju vrijedne kulturne baštine, uređenje baštine, uređenje baštine od interesa za Krapinsko-zagorsku županiju u inozemstvu, te istraživanje, očuvanje i promociju arheološke baštine, osobito značajnih lokaliteta. Ulaganjem u kulturnu baštinu ne smanjuje se samo rizik od propadanja i urušavanja zaštićenih spomenika ili objekata, nego se prenamjenom stvaraju dodane vrijednosti i novi sadržaji, temelj za razvoj kulturne infrastrukture koja će privući širu publiku, ali i znanstvenike, stručnjake, djelatnike u kulturi te generirati povoljne ekonomsko- gospodarske rezultate. 

Nadalje, pruža se i pomoć u vidu sufinanciranja obnove i uređenja objekata kulturne baštine različite namjene (zaštićeni sakralni objekti, zaštićeni objekti tradicionalne arhitekture, zaštićeni domovi kulture, zaštićene spomen/rodne kuće znamenitih autora s područja Krapinsko-zagorske županije). Time se vodi posebna briga o ravnomjernom kulturnom razvitku jedinca lokalne samouprave na području Krapinsko-zagorske županije jer im se pruža podrška u provedbi projekata koje samostalno nisu u mogućnosti financirati. Ove kapitalne, infrastrukture projekte uglavnom sufinancira i nadležno ministarstvo, odnosno dijelom se sufinanciraju iz fondove Europske unije. 
U okviru zaštite i očuvanja kulturne baštine osiguravaju se sredstva za pomoć u obnovi i zaštiti spomenika kulture, osobito za hitne intervencije kada postoji rizik od urušavanja ili trajnog propadanja, a putem pomoći vlasnicima i/ili upraviteljima kulturnih dobara. Naglasak je na sufinanciranju projekata u suradnji s nadležnim ministarstvom i vlasnicima objekata.

Osim raznovrsne, zaštićene pokretne i nepokretne kulturne baštine, Krapinsko-zagorska županija obiluje i mnogobrojnim sadržajima nematerijalne kulturne baštine. Ova znanja, vještine, običaji, proslave, umijeća govori, dijalekti koji se prenose predajom ili često obiteljskim nasljeđem, nositelji su kulturne raznolikosti, tradicije kontinuiteta, pripadnosti i identiteta, te doprinose prepoznatljivosti Krapinsko-zagorske županije, ali i Republike Hrvatske u svijetu (npr. umijeće izrade tradicijskih drvenih igračaka, umijeće izrade medičarskih proizvoda – licitarsko srce, zlatna formula hrvatskoga jezika ča – kaj – što, itd.). Stoga, Krapinsko-zagorska županija osigurava sredstva i za očuvanje i promicanje zaštićene nematerijalne kulturne baštine. 

Krapinsko-zagorska županija u ovom području osigurava sredstva za sljedeće programe/projekte: 

	I. DJELATNOST ZAŠTITE, OČUVANJA I ODRŽIVOG UPRAVLJANJA ZAŠTIĆENOM KULTURNOM BAŠTINOM


	 AKTIVNOSTI/PROGRAMI/PROJEKTI/MANIFESTACIJE

	Potpore za obnovu, uređenje zaštićene nepokretne i pokretne kulturne baštine, hitne intervencije na zaštićenoj kulturnoj baštini (rizik od urušavanja i trajnog propadanja), potpore za održivo upravljanje i revitalizaciju obnovljene zaštićene kulturne baštine (znanstveno-edukacijski centri, itd.),  potpore za uređenje i obnovu zaštićene kulturne baštine na nacionalnoj razini, i u inozemstvu od interesa Krapinsko-zagorske županije, potpore za istraživanje, očuvanje i promociju zaštićene arheološke baštine

	Potpore za obnovu i uređenje zaštićenih objekata kulturne baštine različite namjene (sakralni objekti, objekti tradicionalne arhitekture, zaštićeni domovi kulture, zaštićene rodne/spomen kuće znamenitih autora s područja Krapinsko-zagorske županije) 

	Potpore za očuvanje i promicanje zaštićene nematerijalne kulturne baštine kroz uključenost u protokolarne potrebe Krapinsko-zagorske županije

	Potpore za očuvanje i promicanje zaštićene nematerijalne kulturne baštine (jezici, dijalekti, govori, usmena književnost, tradicijski obrti i umijeća, igre, obredi, običaji, rukotvorstvo, vještine, proslave, itd.)


II. ARHIVSKA DJELATNOST

Arhivska djelatnost koja se provodi putem Sabirnog arhivskog centra Krapina – Dvorac Popovec, Velika Ves, kojemu je nadležni Državni arhiv u Varaždinu, zbirka Kajkaviana, Franjevački samostani u Klanjcu i Krapini, manje je zastupljena, ali ipak nositelji te djelatnosti proizvode zapažene i vrijedne kulturne sadržaje, a što u konačnici doprinosi kulturnom razvoju Krapinsko-zagorske županije. Stoga će se sredstva osigurati i za čuvanje i prezentaciju vrijedne kajkavske građe i zavičajnih zbirki. 
Krapinsko-zagorska županija u ovom području osigurava sredstva za sljedeće programe/projekte:
	II. ARHIVSKA DJELATNOST


	AKTIVNOSTI/PROGRAMI/PROJEKTI/MANIFESTACIJE

	Potpore za čuvanje, prezentiranje, sakupljanje povijesne kajkavske građe

	Potpore za čuvanje i prezentaciju vrijednih zavičajnih zbirki


III. IZDAVAČKA DJELATNOST
U području izdavačke djelatnosti Krapinsko-zagorska županija će pomagati izdavanje onih djela koja pridonose upoznavanju županije u cjelini ili pojedinih njenih dijelova, očuvanju baštine i njegovanju tradicije i izvorne kulture ovog kraja. Tu treba istaknuti izdavanje monografija o samoj županiji, općinama i gradovima na njenom području ili znamenitim osobama i događajima. Također, osigurat će se i potpore za izdavanje i otkup autorskih djela (tiskane ili elektroničke verzije) poezije, proze, dramskih tekstova, kao i slikovnica, bajki, stripova, stručnih publikacija, znanstvenih djela, te izdavanje i otkup glazbenih djela. 
Krapinsko-zagorska županija u ovom području osigurava sredstva za sljedeće programe/projekte:
	III. IZDAVAČKA DJELATNOST


	AKTIVNOSTI/PROGRAMI/PROJEKTI/MANIFESTACIJE 

	Programi/projekti izdavanja tiskanih i ostalih medija – CD, film, audiovizualni zapis, značajnih za Krapinsko-zagorsku županiju

	Izdavanje djela koja se odnose na očuvanje baštine, povijest i kulturu Krapinsko-zagorske županije

	Izdavanje djela tematski ili autorski vezanih uz područje Krapinsko-zagorske županije


IV. MUZEJSKO-GALERIJSKA DJELATNOST
Na području Krapinsko-zagorske županije među razvijenim djelatnostima je muzejska djelatnost. Nositelji muzejske djelatnosti su brojni muzeji i galerije diljem Krapinsko-zagorske županije: Galerija grada Krapine, Muzej Ljudevita Gaja u Krapini, Muzej oldtimera Presečki u Krapini (privatna ustanova), Galerija izvorne umjetnosti Zlatar, Muzej grada Pregrade Zlatko Dragutin Tudjina, Muzej „Žitnica“ u Svetom Križu Začretje, Muzej Radboa u Radoboju, Spomen kuća dr. Franje Tuđmana kao memorijalni prostor u Velikom Trgovišću, te ustanova Muzeji Hrvatskog zagorja sa sjedištem u Gornjoj Stubici koja je sastavljena od pet ustrojbenih jedinica: Dvor Veliki Tabor u Desiniću, Muzej „Staro Selo“ u Kumrovcu, Muzej krapinskih neandertalaca u Krapini,  Muzej seljačkih buna u Gornjoj Stubici te Galerija Antuna Augustinčića u Klanjcu. 

Osim svoje temeljne djelatnosti, muzeji i galerije organiziraju brojne manifestacije u kulturi te objavljuje publikacije različite tematike vezane za Hrvatsko zagorje i Krapinsko-zagorsku županiju. Iako Krapinsko-zagorska županija nije osnivač ovih ustanova u kulturi, osigurat će se sredstva i pružat će se potpora za izdavanje i otkup muzejskih publikacija te će podržati organizaciju manifestacija u kulturi. 
Krapinsko-zagorska županija u ovom području osigurava sredstva za sljedeće programe/projekte:
	IV. MUZEJSKO – GALERIJSKA DJELATNOST



	AKTIVNOSTI/PROGRAMI/PROJEKTI/MANIFESTACIJE

	Izložbe, manji restauratorski zahvati i zaštita postojećeg fundusa 

	Otkup djela, predmeta i sl. za fundus 

	Potpore za izdavanje i otkup publikacija 

	Potpore za manifestacije u kulturi 


V. KNJIŽNIČNA DJELATNOST
Osim muzejske djelatnosti, knjižnična djelatnost je također među razvijenijim djelatnostima na području Krapinsko-zagorske djelatnosti. Mreža knjižnica uključuje 12 narodnih knjižnica od kojih 11 ima status samostalnih općinskih ili gradskih knjižnica (Općinska knjižnica i čitaonica Bedekovčina, Narodna knjižnica Hum na Sutli, Gradska knjižnica i čitaonica “Antun Mihanović”, Gradska knjižnica Krapina, Općinska knjižnica Krapinske Toplice, Općinska knjižnica i čitaonica Marija Bistrica, Gradska knjižnica Oroslavje, Gradska knjižnica Pregrada, Općinska knjižnica i čitaonica Sveti Križ Začretje, Gradska knjižnica Ksavera Šandora Gjalskoga, Gradska knjižnica Zlatar), a 1 je knjižnica u sastavu Pučkog otvorenog učilišta u Donjoj Stubici. Uz narodne knjižnice, djeluju i 32 osnovnoškolske te 9 srednjoškolskih knjižnica, dok specijalizirane knjižnice postoje u sklopu Nacionalnog svetišta Majke Božje Bistričke u Mariji Bistrici, Društva za prikupljanje, čuvanje i promicanje hrvatske kajkavske baštine – Kajkaviana, Franjevačkog samostana u Krapini i Franjevačkog samostana u Klanjcu. 

Matičnu djelatnost u ovom području obavlja Gradska knjižnica Krapina. Osnovna zadaća matične službe na području Krapinsko-zagorske županije je obavljanje stručnog nadzora, organiziranje i razvoj mreže knjižnica te unapređivanje stručnog rada s ciljem što kvalitetnijeg obavljanja knjižnične djelatnosti. 
Krapinsko-zagorska županija svojim će sredstvima pomagati nabavu knjižne i neknjižne građe i opreme u narodnim knjižnicama, sukladno interesima i potrebama korisnika, pomagati rad županijske knjižnične matične službe te podržati čuvanje i prezentaciju kajkavske građe, odnosno sufinancirati različite projekte i programe u knjižničnoj djelatnosti za sve dobne skupine i kategorije korisnika kojima se osobito povećava interes javnosti za knjigu, promovira čitanje, te pridonosi obogaćivanju kulturnog i društvenog života lokalne zajednice i šire. 
Krapinsko-zagorska županija u ovom području osigurava sredstva za sljedeće programe/projekte:
	V. KNJIŽNIČNA DJELATNOST



	AKTIVNOSTI/PROGRAMI/PROJEKTI/MANIFESTACIJE

	Kupnja opreme i nabava knjižne i neknjižne građe u knjižnicama

	Potpore za manifestacije u kulturi 

	Potpora za rad i djelovanje knjižnične matične službe


VI. MANIFESTACIJE U KULTURI

Na području Krapinsko-zagorske županije bogatstvo kulturnog života najbolje se odražava kroz brojne programe i događanja koji se odvijaju putem manifestacija iz područja kulture. Većina kulturnih programa i događanja u Krapinsko-zagorskoj županiji može se ubrojiti u „tradicionalne“, što znači da se održavaju dugi niz godina uzastopno te da se uobičajeno održavaju tijekom istog razdoblja svake godine i privlače bogatom turističkom i gastronomskom ponudom, sve veći broj posjetitelja iz godine u godinu, kako s područja cijele Krapinsko-zagorske županije, tako i iz susjednih županija, a neke od njih imaju i međunarodni karakter. 
Dramska i plesna umjetnost, glazbena i glazbeno-scenska umjetnost, te književno stvaralaštvo, područja su u kojima su manifestacije najviše zastupljene. Također, u manjem opsegu, zastupljene su i manifestacije iz audiovizualne umjetnosti i izvedbenih umjetnosti, uz poseban naglasak na obrazovanju i edukaciji djece i mladih. Manifestacije se  najčešće realiziraju u obliku festivala, predstava, izvedbi, radionica, koncerata, gostovanja, književnih nagrada, simpozija, skupova, okruglih stolova, predstavljanja knjiga i autora, obljetnica, recitala.
Krapinsko-zagorska županija u ovom području osigurava sredstva za sljedeće programe/projekte:
	VI. MANIFESTACIJE U KULTURI


	AKTIVNOSTI/PROGRAMI/PROJEKTI/MANIFESTACIJE

	Manifestacije iz književnog stvaralaštva 

	Manifestacije iz područja dramske, glazbene i plesne djelatnosti

	Manifestacije iz područja vizualnih umjetnosti

	Programi i projekti u filmskoj i audiovizualnoj djelatnosti


VII. KULTURNO-UMJETNIČKI AMATERIZAM
Zajednica amaterskih kulturno-umjetničkih udruga Krapinsko-zagorske županije okuplja udruge iz područja kulturno-umjetničkog amaterizma. Putem Zajednice organiziraju se manifestacije kulturno-umjetničkog stvaralaštva: smotre folklora, dramskih amatera, dječjeg stvaralaštva, tamburaškog stvaralaštva, puhačkih orkestara kao dijela tradicije na području Krapinsko-zagorske županije, nabava narodnih nošnji, instrumenata i notnog materijala, potiče se razmjena gostovanja i nastupa na međunarodnim smotrama i festivalima, čime se doprinosi podizanju kvalitete kulturno-umjetničkog stvaralaštva općenito, kao i samih udruga članica. 
Također, Krapinsko-zagorska županija financijski potpomaže one aktivnosti koje po procjeni Kulturnog vijeća Krapinsko-zagorske županije značajno doprinose razvoju kulturno-umjetničkog amaterizma na području Krapinsko-zagorske županije, a koje nisu financirane kroz djelovanje Zajednice. 
Udruge u kulturi svojim djelovanjem razvijaju dostupnost kulture na području cijele Krapinsko-zagorske županije s ciljem ostvarivanja najširih potreba u kulturi te doprinose očuvanju autentičnog kulturnog nasljeđa određene lokalne zajednice.

Krapinsko-zagorska županija u ovom području osigurava sredstva za sljedeće programe/projekte koje provode udruge koje djeluju u području kulturno-umjetničkog amaterizma: 
	VII. KULTURNO-UMJETNIČKI AMATERIZAM



	AKTIVNOSTI/PROGRAMI/PROJEKTI/MANIFESTACIJE

	Djelatnost i rad Zajednice kulturno-umjetničkih udruga Krapinsko-zagorske županije  

	Potpore za manifestacije u području kulturno-umjetničkog amaterizma: natjecanje zborova, smotre folklora, tamburaško stvaralaštvo, puhački orkestri i limena glazba, festivali tradicijske glazbe, festivali amaterskog kazališta, natjecanja za mažoretkinje, itd. 



	Nabava opreme, instrumenata i građe za udruge koje djeluje u području kulturno-umjetničkog amaterizma 

	Sudjelovanje udruga koje djeluje u području kulturno-umjetničkog amaterizma na državnim i međunarodnim smotrama, festivalima 


VIII. PROGRAMI URBANE KULTURE I KULTURE MLADIH
Urbana kultura obuhvaća široku lepezu raznih disciplina i spontanih umijeća, od glazbenih žanrova, uličnih sportova i plesova, do suvremene umjetnosti i nezavisnog kulturnog stvaralaštva u širem smislu. Ovim prioritetnim područjem nastoji se razvijati dostupnost raznolikog kulturno-umjetničkog sadržaja, pristup i sudjelovanje u umjetničkim i kreativnim kulturnim aktivnostima kako na lokalnoj razini, tako i na širem županijskom području, što doprinosi raznovrsnijoj kulturnoj ponudi za različiti profil publike, te je kvalitetna alternativa zastupljenijim „tradicionalnim“ manifestacijama. 

Posebna ciljna skupina ovdje su mladi i djeca, stoga će se pažnja, između ostalog, pridati programskim aktivnostima koje uključuju organizaciju edukativnih aktivnosti i potiču sudjelovanje djece i mladih u stvaranju kulturno-umjetničkih sadržaja, te posljedično utječu na privlačenje, razvoj i edukaciju publike. Sredstva će se osigurati i za projekte umrežavanja, istraživanja ili suradnje između organizacija civilnog društva, javnih ustanova te jedinica lokalne samouprave. 
Krapinsko-zagorska županija u ovom području osigurava sredstva za sljedeće programe/projekte:
	VIII. PROGRAMI URBANE KULTURE I KULTURE MLADIH 



	AKTIVNOSTI/PROGRAMI/PROJEKTI/MANIFESTACIJE
Potpore za projekte i programe koji potiču kreativnost i sudjelovanje djece i mladih u stvaranju kulturno-umjetničkih sadržaja

Potpore za projekte i programe koji omogućuju dostupnost raznolikog suvremenog i nezavisnog kulturnog stvaralaštva široj zajednici  


IX. MEĐUNARODNA KULTURNA SURADNJA I MOBILNOST

Ciljevi potpore projektima i programima međunarodne kulturne suradnje i mobilnosti jesu poticanje umjetničkog stvaralaštva, poticanje mobilnosti i suradnja umjetnika i djelatnika u kulturi, predstavljanje, razmjena i stvaranje kulturnih programa u međunarodnom okruženju, kao i sudjelovanje u radu međunarodnih organizacija, mreža i platformi u svrhu predstavljanja i promicanja umjetnosti i kulture s područja Krapinsko-zagorske županije u svijetu, što ujedno doprinosi razvoju hrvatskih međunarodnih kulturnih odnosa i suradnje. 
Krapinsko-zagorska županija u ovom području osigurava sredstva za sljedeće programe/projekte:
	IX.  MEĐUNARODNA KULTURNA SURADNJA I MOBILNOST



	AKTIVNOSTI/PROGRAMI/PROJEKTI/MANIFESTACIJE

	Sudjelovanje umjetnika, kulturnih djelatnika i članova udruga iz kulture na konferencijama, smotrama, izložbama, natjecanjima, koncertima u inozemstvu, autorske rezidencije, umjetničke razmjene, itd. 

	Suradnja umjetnika, kulturnih djelatnika i članova udruga iz kulture s međunarodnim partnerima u stvaranju kulturnih programa, itd. 


Članak 3.
Sredstva za financiranje Programa osigurat će se u proračunu Krapinsko-zagorske županije za 2027. godinu putem upravnog odjela nadležnog za kulturu. 
Članak 4.

Sredstva za Program dodjeljuju se na temelju provedenog javnog poziva koji objavljuje župan, kao davatelj financijskih sredstava, putem upravnog odjela nadležnog za kulturu. 

Posebni javni pozivi mogu se raspisivati i tijekom godine, ovisno o prioritetima kulturne politike i sredstvima Proračuna Krapinsko-zagorske županije. 

Članak 5.
Javni poziv objavljuje se na službenim mrežnim stranicama Krapinsko-zagorske županije i otvoren je najmanje 30 dana od dana javnog objavljivanja. 

Javnim pozivom definiraju se područja javnih potreba u kulturi, period provedbe programa/projekata (jednokratni, jednogodišnji, višegodišnji), prioriteti i ciljevi, postupak dodjele financijskih sredstava, uvjeti i kriteriji za dodjelu financijskih sredstava, način prijave, obrasci, rokovi, postupak objave rezultata, postupak podnošenja prigovora, postupanje s prijavama nakon provedbe javnog poziva, postupak ugovaranja odobrenih sredstava, način korištenja odobrenih sredstava, način izvještavanja te praćenja korištenja sredstava.
Članak 6.

Kulturno vijeće Krapinsko-zagorske županije (dalje: Kulturno vijeće) stručno vrednuje i ocjenjuje programe i projekte prijavljene za Program u sklopu Javnog poziva, te nakon provedenog postupka dostavlja županu svoj prijedlog koji sadrži popis programa i projekata s predloženim iznosom financijske potpore. 

Na temelju prijedloga Kulturnog vijeća, koji ima savjetodavni karakter, župan donosi odluku o dodjeli financijskih sredstava za Program na temelju Javnog poziva u roku od 90 dana od dana donošenja proračuna Krapinsko-zagorske županije za 2027. godinu. 

Odluku o dodjeli financijskih sredstava za posebne javne pozive raspisane tijekom godine, župan, na temelju prijedloga Kulturnog vijeća, donosi u roku od 60 dana od dana završetka javnog poziva.
Članak 7.

Sukladno Zakonu, financijska sredstva za javne potrebe u kulturi Krapinsko-zagorske županije za 2027. godinu, mogu se dodijeliti izravno, bez objave javnog poziva, kada zbog žurnosti djelovanja nije moguće provesti postupak dodjele sredstava putem javnog poziva, a žurnost je uzrokovana događajem koji se nije mogao predvidjeti u programu rada prijavitelja programa i projekta.
Članak 8.

Iznimno, sukladno članku 6. stavku 3. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“, broj 26/15, 37/21), financijska sredstva za javne potrebe u kulturi Krapinsko-zagorske županije za 2027. godinu, mogu se dodijeliti izravno, bez objave javnog poziva, udruzi ili skupini udruga koje imaju isključivu nadležnost u području djelovanja i/ili zemljopisnog područja za koje se financijska sredstva dodjeljuju ili je udruga jedina organizacija operativno sposobna za rad na području djelovanja i/ili zemljopisnom području na kojem se financirane aktivnosti provode. 

Članak 9.

Ovaj Program objavit će se u „Službenom glasniku Krapinsko – zagorske županije“.
                                                                                  

PREDSJEDNIK  

                                                          ŽUPANIJSKE SKUPŠTINE

                                                            Ivan Hanžek
DOSTAVITI:

1. Upravni odjel za obrazovanje, kulturu, šport

i tehničku kulturu,

2. Upravni odjel za financije i proračun,

3. „Službeni glasnik Krapinsko-zagorske županije“, za objavu,

4. Za Zbirku isprava,

5. Pismohrana.

